text: BUPL: Endelig Esbjerg! 
  09 september 2015 kl. 11.05
  Pædagogernes Landsforbund roser kommune for at afsætte penge til udsatte børn, men... Det er på tide, siger BUPL-formand.
  Umiddelbart er reaktionen fra formanden for Pædagogernes faglige organisation BUPL i Sydjylland, Jonna Jul Gudmundsen, meget positiv.
  - Det er dejligt at høre, at Esbjerg Kommune nu afsætter så mange penge til de udsatte børn og at det nu går fremad med normeringerne, siger hun til TV SYD.
  Så kommer der et men.
  - Men Esbjerg Kommune har da også haft skåret gigantisk ind til benet og ligger meget lavt med hensyn til normeringerne i daginstitutionerne. Så vi tager det her som et udtryk for, at man i Esbjerg har lyttet til vores mange opråb og at man har erkendt, at besparelserne betød problemer med den tidlige indsats overfor de udsatte børn, siger BUPL-formanden, Sydjylland.
  Hun peger også på, at der ikke er de voldsomme besparelser på vej på børneområdet ifølge sparekataloget. Esbjerg Kommune er i gang med budgetforhandlinger for de næste fire år. Her skal der spares 750 millioner kroner.
  